“เซนทรัล รีเทลฯ” เคาะช่วงไอพีโอใหม่ 40-43 บ. อัตราแลกหุ้น ROBINS สัดส่วน 1:1.55-1.66
"เซนทรัล รีเทลฯ" เคาะช่วงไอพีโอใหม่ 40-43 บ. อัตราแลกหุ้น ROBINS สัดส่วน 1:1.55-1.66
"เซนทรัล รีเทลฯ" เคาะช่วงไอพีโอใหม่ 40-43 บ. อัตราแลกหุ้น ROBINS สัดส่วน 1:1.55-1.66
17 ม.ค. 2563

บริษัท โรบินสัน จำกัด (มหาชน) หรือ ROBINS แจ้งว่าบริษัทได้รับแจ้งจาก บมจ.เซ็นทรัล รีเทล คอร์ปอเรชั่น (ผู้ทำคำเสนอซื้อ) ว่า ผู้ทำคำเสนอซื้อได้กำหนดช่วงราคาเสนอขายหุ้นสามัญต่อประชาชนทั่วไปครั้งแรก (IPO) ใหม่ที่ 40-43 บาท/หุ้น ซึ่งเป็นช่วงราคาที่ใช้ในการสำรวจความต้องการซื้อหลักทรัพย์ (Bookbuilding) ดังนั้น อัตราแลกหุ้นที่เปลี่ยนแปลงตามช่วงราคา Bookbuilding จะเท่ากับหุ้นสามัญของบริษัท จำนวน 1 หุ้น (มูลค่าที่ตราไว้หุ้นละ 3.55 บาท) ต่อหุ้นสามัญเพิ่มทุนของผู้ทำคำเสนอซื้อประมาณ 1.55-1.66 หุ้น (มูลค่าที่ตราไว้หุ้นละ 1 บาท)
ทั้งนี้ บมจ.เซ็นทรัล รีเทล คอร์ปอเรชั่น จะเสนอขายหุ้น IPO และนำหุ้นสามัญของผู้ทำคำเสนอซื้อเข้าจดทะเบียนในตลาดหลักทรัพย์แห่งประเทศไทย พร้อมทั้งทำคำเสนอซื้อหลักทรัพย์เพื่อเพิกถอนหุ้นของ ROBINS ออกจากการเป็นหลักทรัพย์ที่จดทะเบียนในตลาดหลักทรัพย์ฯ ซึ่งผู้ทำคำเสนอซื้อได้ดำเนินการยื่นคำเสนอซื้อหลักทรัพย์ของบริษัทฯ (แบบ 247-4) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตลาดหลักทรัพย์ฯ คณะกรรมการบริษัทและผู้ถือหลักทรัพย์ของบริษัทฯ เมื่อวันที่ 26 ธันวาคม 2562
โดยกำหนดราคาเสนอซื้อหุ้นสามัญของบริษัท ที่หุ้นละ 66.50 บาท  และชำระค่าตอบแทนด้วยหุ้นสามัญเพิ่มทุนของบริษัท โดยไม่มีการชำระค่าตอบแทนในรูปแบบของตัวเงิน (No cash alternative) ซึ่งราคาเสนอขายหุ้นสามัญเพิ่มทุนของผู้ทำคำเสนอซื้อในการทำ IPO เป็นช่วงราคาที่มีราคาเสนอขายสูงสุดที่ 48.00 บาท และราคาเสนอขายต่ำสุดที่ 40.00 บาท ดังนั้น อัตราแลกหุ้นจึงอยู่ในช่วงระหว่าง หุ้นสามัญของบริษัท จำนวน 1 หุ้น (มูลค่าที่ตราไว้หุ้นละ 3.55 บาท) ต่อหุ้นสามัญเพิ่มทุนของผู้ทำคำเสนอซื้อจำนวน 1.39-1.66 หุ้น (มูลค่าที่ตราไว้หุ้นละ 1 บาท) แต่ต่อมาเมื่อเซ็นทรัล รีเทลฯ ได้กำหนดช่วงราคาเสนอขายหุ้น IPO ใหม่ ทำให้ต้องมีการปรับอัตราแลกหุ้นของบริษัทเป็นหุ้นเซ็นทรัล รีเทลฯใหม่ดังกล่าว
อนึ่ง บมจ.เซ็นทรัล รีเทล คอร์ปอเรชั่น (CRC) กำหนดช่วงราคาเสนอขายหุ้นสามัญต่อประชาชนทั่วไปครั้งแรก (IPO) ใหม่ที่ 40-43 บาท/หุ้น ซึ่งเป็นช่วงราคาที่ใช้ในการสำรวจความต้องการซื้อหลักทรัพย์ (Bookbuilding) ซึ่งเป็นช่วงราคาที่ได้มีการปรับให้แคบลงจากช่วงราคาเสนอขายเบื้องต้นเดิมที่กำหนดไว้ที่ 40-48 บาท/หุ้น โดยคาดว่าจะมีมูลค่าระดมทุนครั้งนี้ราว 67,640 – 72,713 ล้านบาท (ไม่รวมจำนวนหุ้นส่วนเกิน)
ทั้งนี้ บริษัทจะเปิดให้จองซื้อหุ้น แบ่งเป็น สำหรับผู้ถือหุ้นของ บมจ.โรบินสัน (ROBINS) ที่ตอบรับคำเสนอซื้อหลักทรัพย์ วันที่ 27 ธ.ค.62-3 ก.พ.63 ,  สำหรับบุคคลตามดุลยพินิจของผู้จัดจำหน่ายหลักทรัพย์ กรรมการ ผู้บริหาร และ/หรือพนักงาน บุคคลที่มีความสัมพันธ์ ผู้มีอุปการคุณของบริษัท และบริษัทย่อย วันที่ 29-31 ม.ค.63 และ 3 ก.พ.63 ส่วนผู้ลงทุนสถาบันและผู้ซื้อหุ้นเบื้องต้นในต่างประเทศ วันที่ 6-7 ก.พ.63 และ 11 ก.พ.63
โดย CRC เป็นผู้นำธุรกิจรีเทลในประเทศไทย เป็นผู้ประกอบธุรกิจค้าปลีกข้ามชาติที่ใหญ่ที่สุดในประเทศเวียดนาม และเป็นผู้ประกอบธุรกิจห้างสรรพสินค้าระดับไฮเอนด์ที่ใหญ่ที่สุดในประเทศอิตาลี จะเสนอขายหุ้น IPO ไม่เกิน 1,691 ล้านหุ้น (รวมถึงหุ้นที่เหลือจากผู้ที่ไม่ตอบรับคำเสนอซื้อหลักทรัพย์ทั้งหมดของ ROBINS) มีผู้จองซื้อหุ้นเป็นจำนวนมากกว่าหุ้นทั้งหมดที่เสนอขายดังกล่าว แบ่งเป็น หุ้นสามัญเพิ่มทุนไม่เกิน 1,331 หุ้น และผู้ถือหุ้นเดิมเสนอขายหุ้นไม่เกิน 360 ล้านหุ้น ขณะที่จะให้สิทธิผู้จัดหาหุ้นส่วนเกินซื้อหุ้นภายหลังการเสนอขายหุ้นที่จัดจำหน่าย เพื่อให้ผู้จัดหาหุ้นส่วนเกินสามารถจัดสรรหุ้นส่วนเกินเป็นจำนวนไม่เกิน 169.1 ล้านหุ้น